

**09 februarie 2021**

**COMUNICAT DE PRESĂ**

***APIA eliberează adeverințe pentru beneficiarii Măsurii 14 “Bunăstarea animalelor”***

Agenția de Plăți și Intervenție pentru Agricultură (APIA) informează că **eliberează adeverințe pentru beneficiarii *Măsurii 14 “Bunăstarea animalelor”***,care au depus cerere de plată și care intenționează să acceseze credite în vederea finanțării activităților curente, de la instituțiile bancare și nebancare ce au încheiat convenții cu APIA**,** **pentru anul de angajament 2021**.

Astfel, potrivit convențiilor, la solicitarea scrisă a fermierului, APIA eliberează o adeverință prin care confirmă că acesta a depus cerere de plată **aferentă anului de angajament 2021**, pentru Măsura 14 “Plăţi în favoarea bunăstării animalelor” - *pachetul a) porcine*sau  *pachetul b)* *păsări.*

În adeverință este înscrisă valoarea ***de 85% din suma solicitată în cererea de plată aferentă anului de angajament 2021.***

Valoarea creditului va fi de până la 90% din suma înscrisă în adeverința cuvenită beneficiarului pentru Plățile privind bunăstarea animalelor, anul de angajament 2021.

Fondul de Garantare a Creditului Rural IFN – SA (FGCR) și Fondul Național de Garantare a Creditului pentru întreprinderi Mici și Mijlocii IFN – SA (FNGCIMM) garantează maxim 80% din valoarea fiecărui credit acordat de bănci fermierilor.

Reamintim fermierilor ca potrivit Ordinului Ministrului Agriculturii și Dezvoltării Rurale nr.703/2013, cu modificările și completările ulterioare, ordin care stabilește condițiile în care se vor încheia convențiile dintre instituțiile financiar-bancare și nebancare și APIA, în vederea finanțării de către acestea a activităților curente ale beneficiarilor plăților derulate de instituția noastră în baza adeverințelor eliberate, dobânda aferentă acordării creditelor va fi de **RON-ROBOR 6M + maxim 2%**.

**În ce privește comisioanele practicate de instituțiile finanțatoare**, **APIA atrage atenția fermierilor** care doresc să acceseze credite pentru finanțarea capitalului de lucru în vederea desfășurării activităților curente, **să analizeze cu atenție sporită soluțiile de finanțare propuse de instituțiile financiar-bancare și nebancare în ceea ce privește costul acestora**, **astfel încât să aleagă modalitățile de finanțare care răspund cel mai bine necesităților proprii**.

**Toate convențiile** încheiate între APIA, instituțiile bancare și nebancare și FGCR/ FNGCIMM **vor fi postate pe site-ul instituției, la adresa:** [**www.apia.org.ro**](http://www.apia.org.ro)**, în secțiunea Convenții, Acorduri, Protocoale.**

**SERVICIUL RELAŢII CU PUBLICUL ŞI COMUNICARE**